पाएं अपने शहर की ताज़ा ख़बरें और फ्री ई-पेपरडाउनलोड करें
बढ़ रहे कोरोना संक्रमण के दौर में यातायात पुलिस ने अभियान को तेज कर दिया है। शहर की सड़कों पर निर्धारित से अधिक सवारियां बैठाने वाले ऑटो और टमटम चालकों के साथ बाइक पर तीन और चार सवारियां बैठाने वालों के चालान किए जा रहे हैं। वहीं 100 से अधिक ऑटो और टमटम को सेनेटाइज कराया गया तथा इनके चालकों को संक्रमण काल में घर पर सदस्यों से शारीरिक दूरी बनाए रखने की समझाइश दी गई।
यहां बता दें यातायात पुलिस द्वारा आज शहर में सिटी कोतवाली परिसर, डॉक्टर्स लेन और सुभाष तिराहा पर चैकिंग प्वाइंट लगाए गए। यहां सबसे पहले अधिक सवारियां बैठाने वालों के चालान किए गए। इसी कड़ी में वाहनों को सेनेटाइज कराए जाने की प्रक्रिया भी चलाई गई। इस दौरान एक ऑटो चालक राजेश कुमार ने कहा कि साहब ऑटो में कम सवारियां बैठाएं तो घाटा उठाना पड़ता है इस पर यातायात प्रभारी रणजीत सिंह सिकरवार ने कहा कि जब तक संक्रमण का दौर चल रहा है तब तक ऐसा तो करना पड़ेगा।
ऑटाे-टमटम सेनेटाइजर और मास्क रखने की हिदायत
यातायात प्रभारी द्वारा ऑटो और टमटम चालकों को सेनेटाइजर और मास्क अनिवार्य रूप से रखने की हिदायत दी गई। बताया गया कि अगर कोई सवारी बगैर मास्क लगाए मिलती है तो पहले उसे मास्क लगवाएं। बेशक इसके लिए उससे मास्क की जायज कीमत वसूल लें। बगैर मास्क लगाए किसी को भी अपने वाहन में न बैठाएं। सेनेटाइजर साथ में रखें जब भी सवारी रुपए या पैसे दे तो लेनदेन के बाद अपने हाथ सेनेटाइज करें।
मास्क नहीं लगाने वाले 47 लोगों के काटे चालान
काेरोना संक्रमण तेजी से बढ़ते जाने के बाद भी कई लोग अब तक मास्क का प्रयोग नहीं कर रहे हैं। मास्क न लगाने वाले ऐसे 47 वाहन चालकों से 100- 100 रुपए जुर्माना वसूल किया गया। इन्हें समझाइश दी गई कि क्यों अपने साथ ही दूसरों की जान के दुश्मन बन रहे हो। जब संक्रमण का दौर खत्म हो जाए तब आपसे कोई नहीं कहेगा कि मास्क लगाओ। इन दिनों जब संक्रमण फैल रहा तभी मास्क लगाने पर जोर दिया जा रहा है।
अब शहर में निरंतर चलाया जाएगा जागरूकता अभियान
^कोरोना संक्रमण काल के मद्देनजर शुरू किया अभियान सतत रूप से चलाया जाएगा। इसका उद्देश्य ऑटो व टमटम चालकों के साथ ही लोगों को भी जागरूक करने का है। अगर किसी वाहन में अधिक सवारियां बैठी हैं उसमें न बैठें। पीछे और गाड़ियां खड़ी मिलती हैं उनमें सुकून के साथ बैठकर यात्रा करें। अगर हम जागरूक होंगे तो खुद के साथ दूसरे को भी संक्रमण के खतरे से बचा सकते हैं।
रणजीत सिंह सिकरवार, यातायात प्रभारी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn